
Ecsetre komponált sorok Weöres Sándor költészetében

A képiség és a zene folyamatos játéka, a különböző médiumok egymásra vetítése Weöres Sándor költészetének egyik markáns és egyedi vonása. A Weöres-recepcióban nagy hangsúlyt kap a versek zeneiségének, hangzósságának értelmezése akár a ritmuskombinációk és a verstechnika, akár a zenei struktúrákkal való játék szempontjából. A képiség, a szövegei által teremtett képek, a kép mint másik médium költészetbe emelése és a mediális mozgások megjelenítése azonban – néhány kivételtől eltekintve – méltatlanul kevés figyelmet kap az elemzésekben.
Dolgozatomban Weöres Sándor azon verseiben vizsgálom a kép – szöveg – zene viszonyát, amelyek a festészeti ihletettség mellett referenciálisan egy-egy képzőművészre utalnak. Elsősorban a Dalok NaConxypan-ból című versét értelmezem, amely a Gulácsy Lajos festő által megteremtett Na’Conxypan-világot idézi. A dolgozat második felében a Csontváry-vásznak című (huszonegy versből álló) versciklusra (azon belül két szövegre, a Fughettára és A megállt időre) térek ki, amely Csontváry-Kosztka Tivadar festészetére utal.
Fő kérdésem egyrészt, hogy e szövegekben milyen poétikai hozadéka van a képzőművészet megidézésének, a festészeti ihletettség hogyan válik a képalkotási stratégia, a poétikai technika alapjává. Másrészt arra szeretnék rámutatni, hogy a zeneiség milyen módon kap az eddigiektől eltérő megvilágítást a festészeti témájú verseiben. E Weöres-versek a zeneiséggel, a líra hangzósságára való rájátszással többletjelentést adnak kép és szöveg kapcsolatának, a festészet és a költészet találkozásának. Emellett a weöresi líra zeneiségének is másfajta nézőpontot kínálnak fel azáltal, hogy e versekben kifejezetten a zene a felelet a megidézett festészetre: a hangzás és a zenei struktúra itt úgy válik eszközzé, hogy a szövegek nemcsak a nyelvről és a líráról, de a képekről is a zene segítségével beszélnek. A képzőművészet költészeti tárggyá tétele közös poétikai technikát eredményez: e versekkel olyan szövegek jönnek létre, amelyek megjelenítés módjukban hangsúlyossá és reflektálttá teszik a líra alapvetően heterogén, egyszerre nyelvi, képi és zenei jellegét. Együtt olvasásuk azért különösen érdekes, mert a heterogén jelleget éppen ellentétes módon és más-más hangsúlyokkal fejezik ki.




